Document ID: 32006L0076

DIREKTIVA KOMISIJE 2006/76/ES
z dne 22. septembra 2006
o spremembi Direktive Sveta 91/414/EGS glede specifikacije aktivne snovi klorotalonila
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1), in zlasti druge alinee drugega pododstavka člena 6(1) Direktive,
ob upoštevanju naslednjega:
(1)
Po pregledu, pri katerem je bila država članica poročevalka Nizozemska, je bila z Direktivo Komisije 2005/53/ES (2) Prilogi I k Direktivi 91/414/EGS dodana aktivna snov klorotalonil. Direktiva 2005/53/ES določa mejne vrednosti za nekatere nečistoče. V skladu z običajno prakso Komisije so te vrednosti temeljile na specifikacijah, ki jih je v zvezi s čistostjo in stopnjami nečistoč v aktivnih snoveh pripravila Organizacija Združenih narodov za prehrano in kmetijstvo (FAO), in zlasti na publikaciji iz februarja 2005. Navedene specifikacije določajo mejno vrednost za heksaklorobenzen pri 0,01 g/kg aktivne snovi. Vendar je FAO izdal nadaljnji sklop specifikacij za klorotalonil (3), ki je bil na voljo decembra 2005, tj. po sprejetju Direktive 2005/53/ES. Te specifikacije so dopolnile in uradno razveljavile specifikacije iz februarja 2005, ki so se upoštevale pri sprejemanju navedene direktive. Nove specifikacije določajo mejno vrednost za heksaklorobenzen pri 0,04 g/kg aktivne snovi.
(2)
Čeprav ima Skupnost pravico določiti svojo raven varstva javnega zdravja, zdravja živali in okolja, se je preučilo, ali bi bilo treba stopnje čistoče iz Direktive 2005/53/ES prilagoditi tako, da bi odražale nove specifikacije FAO.
(3)
Nizozemska je po izvedbi ad hoc toksikološke in ekotoksikološke ocene sklenila, da razen navedenih tveganj, ki so že bila upoštevana pri dodajanju klorotalonila Prilogi I k Direktivi 91/414/EGS, takšna sprememba ne povzroča nobenih dodatnih tveganj. O tem sklepu so bile obveščene druge države članice, ki so z njim soglašale. Komisija glede na sklep in posebne okoliščine tega primera meni, da je sprememba specifikacije za klorotalonil utemeljena.
(4)
Ker Direktiva 2005/53/ES od držav članic zahteva uporabo člena 2 te direktive od 1. septembra 2006, se mora tudi spremenjena specifikacija za klorotalonil uporabljati od tega datuma, brez poseganja v ostale roke iz člena 3 Direktive 2005/53/ES. Ta direktiva mora zato začeti veljati čimprej.
(5)
Direktivo 91/414/EGS je zato treba ustrezno spremeniti.
(6)
Ukrepi, predvideni s to direktivo, so v skladu z mnenjem Stalnega odbora za prehransko verigo in zdravstveno varstvo živali -
SPREJELA NASLEDNJO DIREKTIVO:
Člen 1
Priloga I k Direktivi 91/414/EGS se spremeni, kakor je določeno v Prilogi k tej direktivi.
Člen 2
Države članice sprejmejo in objavijo zakone in druge predpise, potrebne za uskladitev s to direktivo, najpozneje do 31. avgusta 2006. Komisiji nemudoma predložijo besedilo navedenih predpisov in korelacijsko tabelo med navedenimi predpisi in to direktivo.
Države članice uporabljajo navedene predpise od 1. septembra 2006.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 3
Ta direktiva začne veljati na dan objave v Uradnem listu Evropske unije.
Člen 4
Ta direktiva je naslovljena na države članice.
V Bruslju, 22. septembra 2006

Labels: 7
3
6